സീബ്രാ ലൈനുകള് മാഞ്ഞു അപകടങ്ങള് തെളിഞ്ഞു കോട്ടയം: റോഡ് മുറിച്ചു കടക്കാനുള്ള സീബ്രാ ലൈനുകള് മാഞ്ഞതോടെ കാല്നടയാത്രക്കാര് ദുരിതത്തില്. നഗരത്തില് തിരക്കുള്ള പലയിടങ്ങളിലും സീബ്ര ലൈനുകള് ഇല്ല. റോഡ് നവീകരണം പൂര്ത്തിയായെങ്കിലും സീബ്ര ലൈനുകളും മറ്റു നിയന്ത്രണ രേഖകളും റോഡില് പലയിടത്തും വരച്ചിട്ടില്ല. നഗരത്തില് എംസി റോഡില് ഏറെ തിരക്കുള്ള ഭാഗമാണ് ഗാന്ധി സ്ക്വയര്. ഇവിടെ സീബ്രാ ലൈനുകള് ആകെയുള്ളത് ഗാന്ധി പ്രതിമയ്ക്കു ശേഷം ബേക്കര് ജംഗ്ഷനിലേക്കു വരുന്നിടത്തു മാത്രമാണ്. ഇതു മാഞ്ഞും തുടങ്ങിയിരിക്കുന്നു. ഈ ഭാഗത്ത് ഇടയിക്കിടയ്ക്കുള്ള വാട്ടര് അഥോറിറ്റിയുടെ നിര്മാണ പ്രവര്ത്തനങ്ങളും സീബ്ര ലൈന് മായുന്നതിനു കാരണമാകുന്നുണ്ട്. നാലു റോഡുകള് ചേരുന്ന ഗാന്ധി സ്ക്വയറില് ജോസ്കോ ജ്വല്ലറിക്കു മുന്നിലും തിരുനക്കര മൈതാനത്തിനു സമീപത്തും എത്തുന്നവര്ക്ക് റോഡ് മുറിച്ചു കടക്കുന്നത് ജിവന് പണയംവച്ചാണ്. വാഹനങ്ങള് ചീറിപ്പാഞ്ഞു വരുന്നില്ലെന്നു മനസിലാക്കി യാത്രക്കാര് സ്വയം കൈ കാണിച്ചാണ് റോഡ് മുറിച്ചു കടക്കുന്നത്. ഇതു പലപ്പോഴും അപകടങ്ങള്ക്കും വഴിതെളിക്കുന്നു. പുളിമുട് ഭാഗത്തുനിന്നു വരുന്നവര്ക്ക് പഴയ സ്റ്റാന്ഡിലേക്കു റോഡ് കടക്കാനും നിര്വാഹമില്ലാത്ത അവസ്ഥയാണ്. ചങ്ങനാശേരി ഭാഗത്തുനിന്ന് എത്തുന്ന കെഎസ്ആര്ടിസി ബസ് യാത്രക്കാരെ ഇറക്കുന്ന പുളിമൂട് ജംഗ്ഷനിലും അപകടം പതിയിരിക്കുന്നു. പുളിമൂട് ഭാഗത്ത് റോഡിന് ആവശ്യത്തിനു വീതിയില്ലാത്തതിനൊപ്പം റോഡ് മുറിച്ചു കടക്കാന് സീബ്ര ലൈനുകളുമില്ല. കോട്ടയം കുമകരം റോഡില് നവീകരണ പ്രവര്ത്തനങ്ങള് പൂര്ത്തീകരിച്ചിട്ടില്ലാത്തതിനാല് സീബ്ര ലൈനുകളോ മറ്റ് സുരക്ഷാ സംവിധാനങ്ങളോ ഒരുക്കിയിട്ടില്ല. റോഡ് നവീകരിച്ചതിനാല് വാഹനങ്ങള് ശരവേഗത്തിലാണെത്തുന്നത്. യാത്രക്കാര് റോഡ് മുറിച്ചു കടക്കുന്പോള് ഡ്രൈവര്മാര് വാഹനം നിറുത്താറേയില്ല. ബേക്കര് ജംഗ്ഷനില് എംസി റോഡ് ഭാഗം, മുനിസിപ്പാലിറ്റി ഓഫീസിന് ഇരുവശം, ബെസ്റ്റോട്ടലിനു മുന്വശം, തിരുനക്കര മൈതാനത്തിനു സമീപം കേരള ബാങ്കിനു മുന്നില്, ശാസ്ത്രി റോഡ്, കെഎസ്ആര്ടിസി തുടങ്ങിയ നിരവധി ഭാഗങ്ങളില് സീബ്ര ലൈനുകളുണ്ട്. എന്നാല് കാല്നട യാത്രക്കാരന് സീബ്രാ ലൈനില്കൂടി റോഡ് മുറിച്ച് കടക്കുന്പോള് വാഹനം നിര്ത്തിയാലും പിന്നില് വരുന്ന വാഹനങ്ങള് മറികടന്നെത്തുന്നത് അപകടത്തിനിടയാക്കുന്നു. പലപ്പോഴും സീബ്ര ലൈനില് വാഹനങ്ങള് നിര്ത്തുന്നതോടെ വാഹനം മാറി വേണം യാത്രക്കാര് റോഡ് കടക്കാന്. നഗരത്തില് കാല്നട യാത്രക്കാരുടെ ബുദ്ധിമുട്ട് മനസിലാക്കി അധികൃതര് നടപടികള് സ്വീകരിക്കുകയും സുരക്ഷ ഉറപ്പാക്കുകയും വേണമെന്ന ആവശ്യം ശക്തമാകുന്നു.